得隱直書重陽日登高于三門禹廟悵然恨不參之作一詩以寄
作者：劉敞
朝代：宋

paragraphs: 九日情何極，三門望特高。
大河横日夜，砥柱析毫毛。
眺覽興亡古，登臨意氣豪。
窮源悲絕域，微禹歎容刀。
萬事浮雲去，前賢逝水滔。
秋陰生遠塞，殺氣起臨洮。
努力追遊晚，逢人應接勞。
黄花滿酌酒，白鷺看驚濤。
醉舞相傾倚，商歌散欎陶。
别離懷病友，書禮諭綈袍。
俗態隨傖父，愁吟困楚騷。
飛車儻可得，攜手恣遊遨。